Kestla soo
Kestla soo (ka Rannu raba, Rannu soo, Rannu-Kestla soo) on soo Lääne-Viru maakonnas Viru-Nigula vallas. Soo pindala on 350 hektarit. Soo keskel on 42 hektari suurune kinnikasvanud freesturbaväli. 2002. aastal moodustati kohalike elanike seltsing soo kaitseks turbakaevandamise eest. Keskkonnaministeerium tellis TTÜ Ökoloogia Instituudilt Rannu soo loodusinventuuri, mille kokkuvõttes soovitati võtta Rannu soo NATURA 2000 kaitsealaks. Alates 2007. aastast kuulub soo Aseri maastikukaitseala Kestla sihtkaitsevööndisse.